২০১৫ সালের মাঝামাঝি আমি সিঙ্গাপুরের গ্র্যাব নামক কোম্পানীতে ইন্টারভিউ দেই। বেশ কয়েকটা ইন্টারভিউ হয় এবং সেখানে আমি সি ব্যবহার করি, প্রবলেম সলভ করার জন্য। ইন্টারভিউ শেষে অফার পেয়ে জয়েন করি। জয়েন করার পরে জানতে পারলাম যে এখানে গো (Go বা Golang) ব্যবহার করা হয়, তাই প্রথম কিছুদিন গো শিখি। লক্ষ্য করার বিষয় হচ্ছে এত বড় কোম্পানী এত বেতন দিয়ে অন্য দেশ থেকে ইঞ্জিনিয়ার হায়ার করছে, ওরা কিন্তু এই বিষয় নিয়ে মাথা ঘামায় নাই যে আমি গো পারি কী না। সুতরাং বোঝাই যাচ্ছে যে কয়টা প্রোগ্রামিং ল্যাঙ্গুয়েজ পারি, এটা আসলে বিবেচ্য বিষয় নয়। কম্পিউটার সায়েন্সের বেসিক জ্ঞান (ডাটা স্ট্রাকচার, অ্যালগরিদম, অপারেটিং সিস্টেম, ডাটাবেজ, অবজেক্ট ওরিয়েন্টেড প্রোগ্রামিং, নেটওয়ার্কিং ইত্যাদি) এবং প্রবলেম সলভিং স্কিল-ই একজন ভালো সফটওয়্যার ইঞ্জিনিয়ার হওয়ার পূর্বশর্ত। আর কাজ করতে করতে সফটওয়্যার ইঞ্জিনিয়ারিংটাও শেখা হয়ে যায়, তবে তার জন্য ভালো কোম্পানীতে কাজ করাটা জরুরী।